A Népszava különszámaként jelent volna meg a térkép, de leállították a terjesztését, mert több helyen nem a DK-s jelöltet tüntette fel esélyesként.

Diadalmámor és totális összeomlás - ez maradt a 2018-as parlamenti választás után. Magyarország tehát egyrészt olyan, mint volt immár nyolc évig, eközben mégis egészen más lett, mint április 8-án reggel volt. A nagy kérdés most az: hogy jutottunk idáig, és mi jön most. Igyekszünk válaszokat találni.

Visszavonta az MSZP a Népszava egy különszámának terjesztését, amely választókerületenként az esélyes demokratikus jelölteket felsoroló térképet tartalmazott volna – írja az Index.

A lap úgy tudja, az MSZP osztogatni is akarta a Népszava különszámát az esélyes ellenzéki jelöltekkel, de végül visszavonták az újság terjesztését a nyomtatás után, mert több választókerületben olyan nevek szerepeltek benne, amelyeket a szocialisták nem akarnak reklámozni.

Az Index azt írja, a listán a 106 esélyes jelölt között nincs jobbikos, de a kiadványban több helyen nem a DK-s jelöltet tüntették fel esélyes jelöltként. Így történt ez a IV. kerületnél, ahol a független Horváth Imrét írták esélyesnek, a II. kerületnél, ahol az LMP-s Ungár Pétert, Vácnál, ahol az LMP-s Matkovich Ilonát, Salgótarjánnál, ahol az LMP-s Dömsödi Gábort, Egernél, ahol a független Vámos Csabát, Kecskemétnél, ahol az LMP-s Vágó Gábort, Pécsnél, ahol az LMP-s Hohn Krisztinát, és Mohácsnál, ahol az LMP-s Bosnyák Andrást ajánlották a választóknak, holott az MSZP ezen körzetek mindegyikében hivatalosan a DK-s jelöltet támogatja. Gödöllőn szintén egy LMP-st, Lengyel Szilviát mutatja a térkép esélyesnek, itt az MSZP–Párbeszéd jelöltje indul.

A térkép a Publicus közvélemény-kutató cég adatai szerint készült, ennek vezetője, Pulai András az Indexnek megerősítette, hogy a Népszava kérte fel a céget, hogy készítsen egy ilyen térképet, néhány választókerületben pedig részletes kutatást is csináltak.

Az MSZP-s kampány vezetői végül azonban úgy döntöttek, nem engedik utcára az újságot. Kunhalmi Ágnes, az MSZP budapesti elnöke az Indexnek megerősítette, hogy a fővárosban valóban nem fogják terjeszteni ezt a kiadványt. Mint mondta, a kiadványban "van olyan tartalom, ami jelenleg nem felel meg az MSZP–Párbeszéd és a DK közös álláspontjának". Hozzátette, biztos abban, hogy jelenleg mind a 18 budapesti választókerületben az MSZP és a DK jelöltjei a legesélyesebb demokrata ellenzékiek, legalábbis amíg meg nem történnek a visszalépések.